《六歌 吴航头》
清代·方殿元

吴航头，日夜滔滔使人愁。夫差当日臣于越，七闽一顾雄心发。

乘船直尽大海东，回向中原事征伐。黄池会罢国已空，潮去潮来只明月。

太伯子孙尚如此，何况鸿毛窃风起。未许苴茅恋不归，化作战场几千里。

海上波涛何日止，欲学田横岂能比。近闻剽掠到循城，科头跣足拥旄旌。

吾家去此四百里，乘流一夜能兼程。有姊孀孤弟妹弱，满地兵戈何所托。

待得安澜斩鲸鳄，羁旅忧多头亦白。

作者简介：清广东番禺人，字蒙章，号九谷。康熙三年进士，历任山东郯城、江苏江宁知县。去官后携二子侨寓苏州，父子皆有诗名。有《九谷集》。